Document ID: 32009H1019

Reference:
29.12.2009
LV
Eiropas Savienības Oficiālais Vēstnesis
L 348/71
PADOMES IETEIKUMS
(2009. gada 22. decembris)
par vakcināciju pret sezonālo gripu
(Dokuments attiecas uz EEZ)
(2009/1019/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 168. panta 6. punktu,
ņemot vērā Eiropas Komisijas priekšlikumu,
tā kā:
(1)
Sezonālā gripa ir lipīga vīrusu izraisīta slimība, kas ziemas mēnešos Eiropā izplatās epidēmijas veidā. Tā ir viena no nozīmīgākajām un visbiežāk sastopamākajām infekcijas slimībām, un tā ir nopietna saslimšanas un mirstības izraisītāja visās dalībvalstīs.
(2)
Dažos gadījumos komplikācijas ir vairāk nekā tikai elpošanas orgānu infekcija un izraisa nopietnu pneimoniju vai citas blakus komplikācijas, kurām dažkārt ir letāls iznākums. Šīs komplikācijas daudz biežāk skar gados vecākus cilvēkus un personas ar hroniskām slimībām.
(3)
Sezonālās gripas izplatību var mazināt ar vakcināciju, taču vīrusu antigēnu sastāvs bieži mainās, tāpēc Pasaules Veselības organizācijas (PVO) speciālistu grupa regulāri pārskata vakcīnas sastāvu.
(4)
Pasaules Veselības asambleja 2003. gadā pieņēma Rezolūciju 56.19, lai paplašinātu vakcināciju pret gripu, iekļaujot visas augsta riska grupu personas, lai līdz 2006. gadam panāktu vismaz 50 % vakcinācijas līmeni gados vecāku iedzīvotāju grupās un 75 % līmeni līdz 2010. gadam.
(5)
Eiropas Parlaments 2005. gada 26. oktobrī un 2006. gada 14. jūnijā pieņēma rezolūcijas, kuras saucās attiecīgi “Stratēģija cīņai pret gripas pandēmiju” un “Gatavība gripas pandēmijai un reaģēšanas pasākumu plānošana Eiropas Kopienā ” un kurās tas aicināja dalībvalstis paplašināt vakcināciju pret gripu saskaņā ar PVO ieteikumiem. Minētajās rezolūcijās dalībvalstis tika mudinātas saskaņā ar PVO ieteikumiem paplašināt vakcināciju pret gripu starppandēmiju periodā.
(6)
Būtu jārīkojas saskaņoti un Eiropas Savienības līmenī, lai mazinātu sezonālās gripas ietekmi, rosinot riska grupu personas un veselības aprūpes darbiniekus vakcinēties. Šā ieteikuma mērķis ir atbilstīgi PVO ieteikumiem pēc iespējas drīz un ieteicams līdz 2014.–2015. gada ziemas sezonai sasniegt 75 % vakcinācijas līmeni gados vecāku cilvēku grupās. Minētais 75 % mērķis būtu, ja iespējams, jāpaplašina, atbilstīgi Eiropas Slimību profilakses un kontroles centra (European Centre for Disease Prevention and Control – ECDC) sniegtām norādēm iekļaujot riska grupu, kurā ir personas ar hroniskām slimībām.
(7)
Palielināti vakcinācijas rādītāji riska grupās arī palīdzētu sasniegt augstākus vakcinācijas rādītājus kopumā, tostarp veselības aprūpes darbinieku vidū.
(8)
Lai panāktu šīs pārmaiņas, pirmais nepieciešamais solis ir ar publisku un profesionālu izpratnes veidošanas kampaņu palīdzību informēt visus veselības aprūpes vides dalībniekus, riska grupas, veselības aprūpes darbiniekus, ārstus, veselības aprūpes vadītājus un politikas veidotājus par sezonālās gripas problēmu. Veselības aprūpes darbiniekiem būtu jāapzinās konkrētās briesmas, ar ko saskaras viņu visneaizsargātākie pacienti. Veselības aprūpes darbiniekiem būtu jāapzinās arī sava atbildība, sniedzot saviem pacientiem piemērotu padomu par vakcināciju.
(9)
Īpaši svarīgi ir valstu līmenī apkopot konkrētus un salīdzināmus datus par vakcinācijas līmeni riska grupās, lai pienācīgi izvērtētu situāciju visās dalībvalstīs. Līdz šim šādi dati ne vienmēr bija pieejami. Pamatojoties uz šiem datiem, Komisija un dalībvalstis varēs dalīties ar informāciju un paraugpraksi ar trešām valstīm, izmantojot veselības jomā esošus starptautiskas sadarbības kanālus.
(10)
Eiropas Parlamenta un Padomes Regulā (EK) Nr. 851/2004 (2004. gada 21. aprīlis), ar ko izveido Eiropas Slimību profilakses un kontroles centru (1) (ECDC), ir jo īpaši paredzēts, ka ECDC uzdevums ir sniegt tehnisku un zinātnisku specializēto informāciju Komisijai un dalībvalstīm. ECDC vada arī īpašo tīklu, kas izveidots sezonālās gripas uzraudzībai saskaņā ar Komisijas Lēmumu 2000/96/EK (1999. gada 22. decembris) par infekcijas slimībām, uz kurām pakāpeniski attiecinās Kopienas tīklu saskaņā ar Eiropas Parlamenta un Padomes Lēmumu Nr. 2119/98/EK (2). ECDC attiecīgi būtu jāpalīdz dalībvalstīm, sniedzot zinātnisku specializētu informāciju par vakcināciju pret sezonālo gripu.
(11)
Kas attiecas uz vakcināciju pret sezonālo gripu, PVO ieteikto mērķi – sasniegt 75 % vakcinācijas līmeni gados vecāku cilvēku grupās – viennozīmīgi atvieglinās saskaņota rīcība Eiropas Savienības līmenī,
IR PIEŅĒMUSI ŠO IETEIKUMU.
1.
Dalībvalstis tiek mudinātas pieņemt un īstenot valsts, reģionālos vai vietējos rīcības plānus vai politikas, lai palielinātu sezonālās gripas vakcinācijas apjomu ar mērķi pēc iespējas drīz un ieteicams līdz 2014.–2015. gada ziemas sezonai sasniegt 75 % vakcinācijas līmeni gados vecāku cilvēku grupās un, ja iespējams, citās 2. punkta a) apakšpunktā minētās riska grupās, ja tas vēl nav sasniegts. Dalībvalstis tiek mudinātas arī palielināt vakcinācijas līmeni veselības aprūpes darbinieku vidū.
Rīcības plānos vai politikās būtu jāņem vērā valsts līmenī konstatētās nepilnības un jāiekļauj 2. punkta b) un c) apakšpunktā minētie pasākumi.
2.
Saistībā ar 1. punktā minētajiem rīcības plāniem vai politikām dalībvalstis tiek aicinātas:
a)
ņemt vērā “gados vecāku cilvēku grupu” un “riska grupu” definīcijas, kas ir iekļautas ECDC sniegtajās norādēs;
b)
novērtēt vakcinācijas līmeni visās riska grupās un analizēt cēloņus, kāpēc dažas personas nevēlas saņemt vakcīnu;
c)
sekmēt izglītības, mācību un informācijas apmaiņu saistībā ar sezonālo gripu un vakcināciju, organizējot:
i)
informācijas sniegšanu veselības aprūpes darbiniekiem;
ii)
informācijas sniegšanu par ar gripu saistītajiem riskiem un gripas profilaksi cilvēkiem, kas pieder riska grupām, un viņu ģimenēm;
iii)
iedarbīgas informācijas darbības, lai novērstu šķēršļus vakcinācijas saņemšanai.
3.
Dalībvalstis tiek mudinātas brīvprātīgi ziņot Komisijai par šā ieteikuma īstenošanu, jo īpaši par sasniegto vakcinācijas līmeni riska grupās.
4.
Komisija tiek aicināta, pamatojoties uz dalībvalstu sniegtajiem datiem, regulāri ziņot Padomei par šā ieteikuma īstenošanu.
5.
Komisija tiek aicināta ar pētniecības pamatprogrammu palīdzību turpināt atbalstīt pētījumus gripas jomā.
Briselē, 2009. gada 22. decembrī
Padomes vārdā –
priekšsēdētājs
A. CARLGREN
(1)  OV L 142, 30.4.2004., 1. lpp.
(2)  OV L 28, 3.2.2000., 50. lpp.

Summary:
Vakcinācija pret sezonālo gripu
Vakcinācija pret sezonālo gripu
KOPSAVILKUMS:
Ieteikums 2009/1019/ES par vakcināciju pret gripu
KĀDS IR ŠĪ IETEIKUMA MĒRĶIS?
              
Tā mērķis ir mudināt Eiropas Savienības (ES) valstis īstenot veselības aizsardzības pasākumus, lai cīnītos pret sezonālo gripu.
SVARĪGĀKIE ASPEKTI
Problēmas
Gripa ir lipīga vīrusu izraisīta elpošanas orgānu infekcija, kas ziemas mēnešos izplatās epidēmijas veidā. Tā var izraisīt smagas komplikācijas un pat nāvi.
Vieglas sezonālās gripas gadījumā mirušo skaits vidēji ir 8 mirušie uz 100 000 iedzīvotāju. Gados, kad gripas epidēmija ir smagāka, šis skaits var sasniegt 44.
Gripas epidēmijas gadījumā var tikt pārslogotas slimnīcas un medicīnas dienesti. Tā rezultātā palielinās tiešās izmaksas (tiek izmantoti medicīniski un nemedicīniski resursi) un netiešās izmaksas (darba ražīguma samazināšanās un darbinieku prombūtne).
Vakcīnu iedarbīgums un efektivitāte
Sezonālo gripu var samazināt ar vakcinācijas palīdzību. Iedzīvotāju riska grupas ir jāvakcinē pret gripu. Tāpat nedrīkst aizmirst par tādiem loģistikas aspektiem kā vakcīnu piegāde un lietošana, lai nodrošinātu efektīvu vakcināciju.
Ir svarīgi rīkoties ES līmenī, lai nepieļautu jauna gripas vīrusa paveida pandēmiju, kā tas notika 1918., 1957. un 1968. gadā.
Valstu plāni un stratēģijas
Ieteikumā ES valstis tiek aicinātas pieņemt valsts vakcinācijas plānu vai stratēģiju.
Mērķis ir panākt, ka tiek vakcinēti vismaz 75 % personu, kas ietilpst riska grupā, vēlams, līdz 2014.–2015. gada ziemai. Šī grupa tika definēta Eiropas Slimību profilakses un kontroles centra (ECDC) publicētajās pamatnostādnēs.
ES valstis tiek mudinātas brīvprātīgi iesniegt ziņojumus Eiropas Komisijai par šā ieteikuma īstenošanu un īpaši par sasniegto riska grupu vakcinācijas līmeni.
Ir jāorganizē informācijas kampaņas veselības aprūpes speciālistiem un riska grupās ietilpstošajām personām, kā arī šo personu ģimenēm.
Komisija tiek aicināta regulāri ziņot Padomei par šā ieteikuma īstenošanu, pamatojoties uz informāciju, kas saņemta no ES valstīm.
Izvērtēšana
2015. gadā ECDC publicētajā ziņojumāir konstatēts, ka visām ES valstīm var būt nepieciešams pārskatīt savu pieeju, lai iegūtu plašāku un precīzāku informāciju par mērķa grupu sezonālās gripas vakcinācijas līmeni.
Ziņojumā tās ES valstis, kas neuzrauga vakcinācijas līmeni gados vecāku cilvēku vidū, tiek mudinātas izveidot sistēmas šādas uzraudzības veikšanai, lai valsts veselības aizsardzības organizācijas varētu sekot līdzi progresam un noteikt šķēršļus, kas traucē sasniegt valsts un ES mērķus.
Ziņojumā ir norādīts, ka vairāk valstu ir spējušas sniegt informāciju par vakcinācijas līmeni attiecībā uz tādām grupām kā medicīnas darbinieki un grūtnieces, kā arī sniegti ieteikumi, kas ļautu paaugstināt vakcinācijas līmeni un uzlabot uzraudzību.
2015. gadā Komisija organizēja augsta līmeņa uzklausīšanu par šo tēmu, uzsverot slimību profilakses arvien lielāko nozīmi veselības aizsardzības izdevumos.
KONTEKSTS
              
Plašāka informācija:
sadaļa “Vakcinācija” Eiropas Komisijas tīmekļa vietnē.
PAMATDOKUMENTS
            
Padomes Ieteikums 2009/1019/ES (2009. gada 22. decembris) par vakcināciju pret sezonālo gripu (OV L 348, 29.12.2009., 71.–72. lpp.)
Pēdējo reizi atjaunots: 30.01.2017